b'\n_START_ARTICLE_\nCarina Vogt\n_START_SECTION_\nCelinski pokal, 2007-12\n_START_PARAGRAPH_\nNa tekmah kontinentalnega pokala je prvi\xc4\x8d nastopila 6. avgusta 2006 v starosti 14 let in pol. To je bilo na tekmi v doma\xc4\x8dem Klingenthalu kjer je zasedla 31. mesto. Pol leta kasneje, 14. januarja 2007, je \xc5\xbee na svoji drugi tekmi prvi\xc4\x8d pri\xc5\xa1la med najbolj\xc5\xa1ih deset. V avstrijskem Beljaku je bila sedma. Od tedaj dalje je redno nastopala v tem tekmovanju, ki je bilo tedaj najmo\xc4\x8dnej\xc5\xa1e \xc5\xbeensko skakalno tekmovanje na svetu._NEWLINE_V svoji prvi sezoni, to je bilo 2006-07, je bila dokaj redno uvr\xc5\xa1\xc4\x8dena med dobitnicami to\xc4\x8dk in je zaklju\xc4\x8dila na skupno 26. mestu za 169 osvojenih to\xc4\x8dk. V sezoni 2007-08 je pri\xc5\xa1la do prve uvrstitve na oder za zmagovalke, ko je 20. februarja 2008 bila na tekmi v Baiersbronnu tretja. Na koncu je v se\xc5\xa1tevku sezone zaklju\xc4\x8dila na 18. mestu s 237 to\xc4\x8dkami._NEWLINE_Svojo prvo zmago je dosegla 2. januarja 2010, ko je na tekmi v Baiersbronnu slavila pred Danielo Iraschko za pi\xc4\x8dle pol to\xc4\x8dke prednosti. V sezoni 2009-10 je bila v se\xc5\xa1tevku uvr\xc5\xa1\xc4\x8dena na osmo mesto s 441 osvojenimi to\xc4\x8dkami._NEWLINE_V sezoni 2010-11 je nastopila na vsega devetih tekmah in bila najbolj\xc5\xa1a dvakrat enajsta. Vsega skupaj je osvojila 154 to\xc4\x8dk kar je bilo dovolj za kon\xc4\x8dno 31. mesto.\n_START_SECTION_\nSvetovni pokal, 2011-16\n_START_PARAGRAPH_\nNa tekmah za svetovni pokal je prvi\xc4\x8d nastopila 7. januarja 2012 na tekmi v doma\xc4\x8dem Hinterzartnu in zasedla \xc5\xa1ele 35. mesto.V zgodovinski prvi \xc5\xbeenski sezoni se je uvr\xc5\xa1\xc4\x8dala bolj pri repu trideseterice in tekmovanje zaklju\xc4\x8dila na 27. mestu s 96 to\xc4\x8dkami.\n_START_SECTION_\nBron in srebro na mladinskem SP 2012\n_START_PARAGRAPH_\nFebruarja 2012 je nastopila na svojem zadnjem mladinskem svetovnem prvenstvu, ki je bilo organizirano v tur\xc5\xa1kem Erzurumu. Svojo zadnjo prilo\xc5\xbenost po osvojitvi medalje na tem tekmovanju je dobro izkoristila, potem ko je na prej\xc5\xa1njih vedno odpovedala in ni osvajala najvidnej\xc5\xa1ih mest. Najprej je 23. februarja na tekmi posameznic zasedla tretje mesto in si priskakala bronasto medaljo. Nato je dva dni kasneje v postavi nem\xc5\xa1ke \xc5\xbeenske ekipe bila druga in se veselila \xc5\xa1e osvojene srebrne medalje._NEWLINE_V sezoni 2012-13 se je za\xc4\x8dela dokaj redno uvr\xc5\xa1\xc4\x8dati na mesta med prvo deseterico in na koncu pri\xc5\xa1la tudi do prvih stopni\xc4\x8dk. To je bilo 9. februarja 2013 v japonskem Za\xc5\x8dju, ko je bila tretja. Sezono je kon\xc4\x8dala na skupno 7. mestu s 481 osvojenimi to\xc4\x8dkami._NEWLINE_V sezoni 2013-14 je dosegla osem uvrstitev na oder za zmagovalke, po \xc5\xa1tirikrat je bila druga in tretja. V se\xc5\xa1tevku sezone je bila uvr\xc5\xa1\xc4\x8dena na skupno drugo mesto, z 806 to\xc4\x8dkami je zaostala le za Takana\xc5\xa1ijevo.\n_START_SECTION_\nPrva olimpijska zmagovalka\n_START_PARAGRAPH_\nNastopila je tudi na prvi olimpijski \xc5\xbeenski tekmi, ki je bila 11. februarja 2014 v So\xc4\x8diju. Tam ji je uspel zgodovinski dose\xc5\xbeek, ko je zmagala pred vsemi in osvojila prvo podeljeno zlato medaljo._NEWLINE_V sezoni 2014-15 je pri\xc5\xa1la do svoje prve zmage v svetovnem pokalu. To je bilo na tekmi v japonskem Zaoju dne 18. januar 2015. Nato je dosegla \xc5\xa1e drugo zmago, bila \xc5\xa1e \xc5\xa1tirikrat druga in to je zadostovalo za kon\xc4\x8dno tretje mesto s 672 osvojenimi to\xc4\x8dkami._NEWLINE_V sezoni 2015-16 je rezultatsko nekoliko nazadovala. Njena najbolj\xc5\xa1a uvrstitev je bila eno \xc4\x8detrto mesto, vsega skupaj se je med prvo deseterico uspela uvrstiti vsega \xc5\xa1estkrat. Tako je bila v skupnem se\xc5\xa1tevku sezone na enajstem mestu s 345 to\xc4\x8dkami.'